पाएं अपने शहर की ताज़ा ख़बरें और फ्री ई-पेपरडाउनलोड करें
कोरोनाकाल में अब प्रदेश में लोग शादियां कैंसिल करने लगे हैं। लोगों का कहना है कि शादी एक खुशी का कार्यक्रम होता है। नइ गाइडलाइन में महज 21 जनों को बुलाने की अनुमति दी जा रही है, जबकि इससे ज्यादा तो परिवार में लोग होते हैं। उनकी उपस्थिति के बिना शादी कैसे हो सकती है? इसलिए स्थितियां सामान्य होने के बाद ही धूमधाम से शादी करेंगे। इस हालत में खुद भी कोरोना से बचेंगे और परिवार भी। शादी तो फिर कभी भी हो सकती है।
पाली जनसपंर्क कार्यालय में कार्यरत सुनील त्रिवेदी ने बताया कि उनकी बेटी खुशाली की शादी 2 मई तय थी। शादी के कार्ड तक बंट हो चुके थे। कुभलगंढ में रिसोर्ट तक बुक करवा दिया था, लेकिन कोरोना संक्रमण की स्थिति को देखते हुए परिजनों से चर्चा कर फिलहाल शादी स्थगित करने का निर्णय लिया। उन्होंने बताया कि जिन रिश्तेदारों व परिचितों को कार्ड वितरित किए थे। उन्हें फोन कर तो किसी को मैसेज कर शादी स्थगित होने की जानकारी दे रहे हैं। उन्होंने बताया कि बारात जोधपुर महामंदिर क्षेत्र से आनी थी।
सोजतसिटी - हमारे कारण कोरोना न फैले इसलिए की शादी स्थगित
सोजत सिटी में रहने वाले जीएल पालीवाल की बेटी सुमन पालीवाल की शादी 30 अप्रैल को तय थी। शादी के लिए गार्डन, हलवाई सबकुछ बुक था, लेकिन बढ़ते कोरोना संक्रमण के चलते इन्होंने शादी स्थगित करने का निर्णय लिया। उन्होंने बताया कि बारात चांदासनी (पाली) से आनी थी। हमारे कारण कोरोना न फैले इसलिए परिजनों से चर्चा कर शादी फिलहाल स्थगित की।
उदयपुर- सब-कुछ बुक कर रखा था, लेकिन स्थगित करनी पड़ी शादी
उदयपुर के बोरा गणेश क्षेत्र निवासी घनश्याम अग्रवाल के बेटे यश अग्रवाल की शादी 26 अप्रैल को और 25 अप्रैल को महिला संगीत का कार्यक्रम निर्धारित था। घनश्याम अग्रवाल ने बताया कि उन्होंने होटल महिन्द्रा बुक करवा रखा था। गार्डन, हलवाई आदि बुक कर रखा था। कोरोना के चलते बेटे की शादी स्थगित करनी पड़ी। जिससे की शादी में खलल न पड़े और कोरोना न फैले।
सोजत सिटी : शादी खुशी का काम, बिना रिश्तेदारों के कैसे करें
सोजत सिटी के नेहड़ा बेरा निवासी राणाराम पंवार के बेटे ललित की शादी 26 अप्रैल को सोजतसिटी निवासी प्रिया पुत्री रमेशचंद निकुंम होनी थी। हलवाई, टेंट, घोड़े, गाड़ी सबकुछ बुक कर रखें थे, लेकिन कोरोना के चलते भय का माहौल चल रहा हैं। शादी में लोगों के आने से कोरोना फैलने का भी डर था। इसलिए समधी से चर्चा कर स्थिति सामान्य होने तक विवाह फिलहाल स्थगित करने में ही भलाई समझी। आखिर शादी हंसी खुशी के माहौल में अपनों के उपस्थिति के बीच होनी चाहिए।
आहोर (जालोर) : पूर्व विधायक राजपुरोहित ने भी बेटे की शादी फिलहाल स्थगित
आहोर के पूर्व विधायक शंकरसिंह राजपुरोहित के बेटे दर्शन राजपुरोहित की शादी 7 मई को होना निश्चित थी। शादी के लिए सारी तैयारी हो चुकी थी। पूर्व विधायक ने बताया कि नई कोरोना गाइड लाइन के दिशा निर्देशों एवं कोरोना की स्थिति को देखते हुए बेटे की शादी फिलहाल स्थगित कर दी हैं। उन्होंने कहा कि हमारे कारण कोरोना न फैले। शादी तो बाद में हो सकती है। यह बुरा वक्त निकालना जरूरी है।
धाकड़ी (पाली) - लोग मर रहे है ऐसे हालत में कैसे करें शादी
पाली के निकट स्थित धाकड़ी गांव निवासी शंकरलाल गोयल के बेटे विशाल गोयल की शादी 26 मई को इंटरदान मेड़तियान निवासी कुसुम पुत्री देवराम परमार से होनी तय थी। शंकरलाल ने बताया कि घर में शादी की सारी तैयारियां हो चुकी थीं। कोरोना से लोग मर रहे हैं। आयोजन के दौरान कोरोना फैलने का भी डर था। इसके साथ ही प्रशासन की अपील को देखते हुए समधी से चर्चा कर फिलहाल शादी स्थगित की। जब स्थिति सामान्य होगी तब शादी करेंगे।
शादियों के मुर्हूत,
मई - 1,2,3,7,8,9,14,19,21,22,23,24,26 से 30 मई तक।
जून - 5,6,15,16,18,19,20,22,24 और 30 जून।
जुलाई - 1,2,3,7,12,15 व 16 जुलाई।
विवाह स्थल - कई की शादियां हुई स्थगित
एक विवाह स्थल संचालक ने नाम नहीं प्रकाशित करने शर्त पर बताया कि मई 21, 23, 26 व 30 को हॉल बुक था। एंडवास भी आ गया था, लेकिन कोरोना की नई गाइड लाइन को देखते हुए उन्होंने फिलहाल शादी समारोह नहीं आयोजित करने की बात बताई। जो राशि एडंवास दे रखी थी उसको लेकर कहा कि जब भी आगे शादी का कार्यक्रम होगा आपके यहां ही आयोजन करेंगे। उसमें दी गई एडंवास राशि उसमें काम में ले लेना।
पंडित - 10 शादियों के ऑर्डर हुए कैंसल
बापूनगर विस्तार निवासी पंडित मोतीलाल ने बताया कि सिर्फ मई माह के उनके पास शादियों के 10 ऑर्डर बुक थे। कोरोना के चलते यजमान ने फिलहाल शादी नहीं करने की जानकारी दी।
हलवाई - 7 ऑर्डर हुए कैंसल
हलवाई का काम करने वाले वेनाराम घांची ने बताया कि मई माह में 7 शादियों के ऑर्डर ले रखें थे। कोरोना महामारी को देखते हुए सभी ऑर्डर आयोजनकों ने कैंसल कर दिए। बोले अभी कोरोना ज्यादा ।हैं स्थिति सामान्य होने पर विवाह करेंगे।
टेंट
टेंट व्यवसाई विक्रम कुमार ने बताया कि मई व जून शादियों में टेंट लगाने के करीब 11 ऑर्डर आ चुके थे। कोरोना के चलते सभी ऑर्डर आयोजकों ने फिलहाल कैंसल कर दिए गए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva awa_Deva awa_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva zho_Hant eng_Latn